รัฐบาลไทย-ข่าวทำเนียบรัฐบาล-​ รองนายกฯ  “ภูมิธรรม”  ประชุมบอร์ด กพอ. ไฟเขียวเห็นชอบ แผนภาพรวมพัฒนาพื้นที่ และ EEC Visa  เร่งรัดกฎหมายลูกสิทธิประโยชน์ จบภายในสิ้นปี ให้เดินหน้าดึงดูดการลงทุนได้จริง
วันศุกร์ที่ 24 พฤศจิกายน 2566
24/11/2566
​ รองนายกฯ  “ภูมิธรรม”  ประชุมบอร์ด กพอ. ไฟเขียวเห็นชอบ แผนภาพรวมพัฒนาพื้นที่ และ EEC Visa  เร่งรัดกฎหมายลูกสิทธิประโยชน์ จบภายในสิ้นปี ให้เดินหน้าดึงดูดการลงทุนได้จริง
​ รองนายกฯ  “ภูมิธรรม”  ประชุมบอร์ด กพอ. ไฟเขียวเห็นชอบ แผนภาพรวมพัฒนาพื้นที่ และ EEC Visa  เร่งรัดกฎหมายลูกสิทธิประโยชน์ จบภายในสิ้นปี ให้เดินหน้าดึงดูดการลงทุนได้จริง
วันนี้ (24 พ.ย.66) เวลา 09.30 น. ณ ห้องประชุม 301 ตึกบัญชาการ 1 ทําเนียบรัฐบาล นายภูมิธรรม เวชยชัย รองนายกรัฐมนตรีและรัฐมนตรีว่าการกระทรวงพาณิชย์ เป็นประธานการประชุมคณะกรรมการนโยบายเขตพัฒนาพิเศษภาคตะวันออก (กพอ.) ครั้งที่ 3/2566 ร่วมกับหน่วยงานที่เกี่ยวข้อง โดยมี นายชลน่าน ศรีแก้ว รัฐมนตรีว่าการกระทรวงสาธารณสุข เข้าร่วมด้วย ภายหลังการประชุม รองนายกรัฐมนตรีพร้อมด้วยรัฐมนตรี และนายจุฬา สุขมานพ เลขาธิการคณะกรรมการนโยบายเขตพัฒนาพิเศษภาคตะวันออก (สกพอ.) ได้แถลงผลการประชุมร่วมกัน สรุปสาระสําคัญ ดังนี้
ที่ประชุม กพอ. เห็นชอบ (ร่าง) แผนภาพรวมเพื่อการพัฒนาเขตพัฒนาพิเศษภาคตะวันออก พ.ศ. 2566 – 2570 มีแนวทางการพัฒนา 5 แนวทาง ประกอบด้วย 1) ส่งเสริมให้เกิดการลงทุนอุตสาหกรรมเป้าหมายและบริการแห่งอนาคต 2) เพิ่มประสิทธิภาพและการใช้ประโยชน์โครงสร้างพื้นฐานและระบบสาธารณูปโภค 3) ยกระดับทักษะแรงงานให้พร้อมต่อการเปลี่ยนแปลงเทคโนโลยีและนวัตกรรม 4) พัฒนาเมืองให้มีความทันสมัย น่าอยู่อาศัยและเหมาะสมกับการประกอบอาชีพ และ 5) เชื่อมโยงประโยชน์จากการลงทุนสู่ความยั่งยืนของชุมชน ตั้งเป้าหมายให้เกิดจํานวนเงินการลงทุนจริงในพื้นที่ ระหว่างปี 2566 - 2570 เพิ่มขึ้น รวม 500,000 ล้านบาท (เฉลี่ย 100,000 ล้านบาทต่อปี) ผลิตภัณฑ์มวลรวมของพื้นที่อีอีซี (GPCP EEC) ขยายตัวร้อยละ 6.3 ประชาชนมีรายได้ และคุณภาพชีวิตดี สังคมดี สิ่งแวดล้อมดี พร้อมเป็นต้นแบบพัฒนาเชิงพื้นที่ที่สมบูรณ์แบบ เป็นเป้าหมายการเข้ามาลงทุนและอยู่อาศัยของประชากรและนักลงทุนทั่วโลก
ที่ประชุมเห็นชอบในหลักการการตรวจลงตราประเภทคนอยู่ชั่วคราวเป็นกรณีพิเศษ (EEC Visa) โดยอนุญาตให้ผู้ประกอบกิจการอุตสาหกรรมเป้าหมายที่ทันสมัย เป็นมิตรต่อสิ่งแวดล้อมมาลงทุนในพื้นที่อีอีซี สามารถนําคนต่างด้าวเข้ามาภายใต้ EEC Visa ประกอบด้วย 1) ผู้มีความรู้ความเชี่ยวชาญ ประเภท Specialist : EEC Visa “S” 2) ผู้บริหาร ประเภท Executive : EEC Visa “E” 3) ผู้ชํานาญการ ประเภท Professional : EEC Visa “P” และ 4) คู่สมรสและผู้ติดตาม ประเภท Other : EEC Visa “O” โดยจะได้รับสิทธิประโยชน์ที่สําคัญๆ ได้แก่ ได้รับ EEC Work permit อัตโนมัติ เสียภาษีเงินได้บุคคลธรรมดา ณ อัตราคงที่ 17% อายุ VISA สูงสุด 10 ปี ตามระยะเวลาตามสัญญาจ้าง ใช้ได้ไม่จํากัดจํานวนครั้ง สามารถรายงานตัวผ่านระบบออนไลน์ ใช้ช่องทางพิเศษ (Fast track) ณ สนามบินนานาชาติทั่วประเทศไทย โดยเริ่มขอรับสิทธิ์ได้ตั้งแต่วันที่ 1 มกราคม 2567 เป็นต้นไป
พร้อมกันนี้ ที่ประชุมเห็นชอบแนวทางการให้สิทธิประโยชน์สําหรับผู้ประกอบกิจการในเขตส่งเสริมเศรษฐกิจพิเศษ โดยอยู่ระหว่างจัดทําร่างประกาศ กพอ. เพื่อกําหนดสิทธิประโยชน์ให้แก่ผู้ประกอบการกิจการ มี 5 หลักการที่สําคัญ ได้แก่ การสร้างนวัตกรรมการให้บริการภาครัฐ การเจรจาสิทธิประโยชน์ที่จะได้รับ การพิจารณาให้สิทธิประโยชน์ การบูรณาการการทํางานระหว่างหน่วยงาน และการติดตามตรวจสอบ ทั้งนี้ ในการเจรจาสิทธิประโยชน์กับผู้ประกอบกิจการ คณะกรรมการจะพิจารณาจากปัจจัยต่างๆ เช่น ประเภทอุตสาหกรรมเป้าหมายพิเศษ แผนการลงทุน รวมถึงระยะเวลาเริ่มการลงทุนหรือประกอบกิจการ ความสําคัญของกิจการต่อ Supply chain และ Value chain มูลค่าเงินลงทุนที่ใช้ในการประกอบกิจการ การใช้ทรัพยากรในประเทศ ระดับเทคโนโลยีที่ใช้ในการประกอบกิจการ การถ่ายทอดความรู้ และการช่วยเหลือชุมชนโดยรอบ
นอกจากนี้ การสร้างความมั่นคงด้านน้ําในพื้นที่อีอีซี ที่ประชุม กพอ. ได้รับทราบ การบริหารจัดการน้ําในพื้นที่อีอีซี เพื่อให้เกิดความมั่นคงและเพิ่มศักยภาพมีปริมาณน้ําเพียงพอสําหรับภาคอุตสาหกรรมและภาคเกษตรกรรมในพื้นที่ สร้างความมั่นใจให้แก่นักลงทุน และประชาชน โดยแนวทางบริหารจัดการน้ําที่สําคัญ ๆ สกพอ. ได้ร่วมกับ สํานักงานทรัพยากรน้ําแห่งชาติ (สทนช.) กรมชลประทาน การนิคมอุตสาหกรรม กรมธนารักษ์ สภาอุตสาหกรรมแห่งประเทศไทย และหน่วยงานที่เกี่ยวข้อง ดําเนินการบริหารจัดการน้ําภาพรวมในพื้นที่อีอีซี อาทิ การสร้างอ่างเก็บน้ําเพิ่มเติม กําหนดแนวทางการสูบผันน้ําระหว่างอ่างเก็บน้ําภาครัฐ การอนุญาตให้ผันน้ําจากอ่างเก็บน้ําที่สร้างเสร็จแล้วในจังหวัดจันทบุรี มาที่อ่างเก็บน้ําประแสร์ จังหวัดระยองได้ทันทีหากเกิดกรณีขาดแคลนน้ํา การขยายโครงข่าย ท่อน้ําดิบ ท่อผันน้ําและท่อเชื่อมอย่างบูรณาการ โดยมีการตั้งอนุกรรมการส่งเสริมและกํากับการบริหารจัดการน้ํา เพื่อกํากับดูแลความมั่นคงด้านน้ําในพื้นที่อีอีซีได้อย่างต่อเนื่อง
..........................